./data/phi0474/phi005/phi0474.phi005.perseus-lat2.xml
M. Tullius Cicero
superiore omni oratione perattentos vestros animos habuimus: id fuit nobis gratum admodum  sed multo erit gratius si reliqua voletis attendere, propterea quod in his omnibus quae antea dicta sunt erat quaedam ex ipsa varietate ac novitate rerum et criminum delectatio, nunc tractare causam instituimus frumentariam, quae magnitudine iniuriae et re criminibus ceteris  antecellet, iucunditatis in agendo et varietatis minus habebit  vestra autem auctoritate et prudentia dignissimum est, iudices, in audiendi diligentia non minus religioni tribuere quam voluptati